

ΤΗΕ000Κ05 ΜΟυί 
03ΐβ: 2013.06.26ΛΓ 
ΕΕ5Τ 

Κθ35θη: 8 ί 9 Β 
(θΓη&θεΜθύ) 
ί,οοβίϊοη: Αΐίιβηΐ ΕΙΙιηίΚο 

“ο _Ι 


Τγρθ9Γ3ϋθ _ 


2237 


ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΠΡΩΤΟ Αρ. Φύλλου 149 

21 Ιουνίου 2013 


ΠΡΟΕΔΡΙΚΟ ΔΙΑΤΑΓΜΑ ΥΠ’ ΑΡΙΘΜ. 115 
Τρόπος διενέργειας διαγωνισμού για την κατάταξη μο¬ 
νίμων Αξιωματικών Στρατιωτικών Δικαστικών Γραμ- 
ματέων. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

α. Το άρθρο 61 του ν. 3883/2010 «Υπηρεσιακή εξέλιξη 
και ιεραρχία των στελεχών των Ενόπλων Δυνάμεων, 
Θέματα διοίκησης των Ενόπλων Δυνάμεων, Στρατολο¬ 
γίας και συναφείς διατάξεις» (ΦΕΚ Α' 167). 

β. Το άρθρο 90 του π.δ. 63/2005 «Κωδικοποίηση της 
νομοθεσίας για την Κυβέρνηση και τα Κυβερνητικά Όρ¬ 
γανα» (ΦΕΚ Α' 98). 

γ. Το γεγονός ότι από τις διατάξεις του παρόντος 
δεν προκαλείται οικονομική επιβάρυνση σε βάρος του 
κρατικού προϋπολογισμού. 

δ. Την εισήγηση του Αρχηγού του Γενικού Επιτελείου 
Εθνικής Άμυνας. 

ε. Την υπ’ αριθ. 1/2013 γνωμοδότηση του Συμβουλίου 
της Επικράτειας. 

Μετά από πρόταση του Υπουργού Εθνικής Αμυνας, 
αποφασίζουμε: 

ΚΕΦΑΛΑΙΟ Α' 

Υποψήφιοι - Προσόντα - 
Κωλύματα - Δικαιολογητικά 

Άρθρο 1 
Υποψήφιοι 

1. Ο αριθμός του Μονίμων Αξιωματικών, που κατατάσ¬ 
σονται στο Σώμα των Στρατιωτικών Δικαστικών Γραμ- 
ματέων προς πλήρωση των κενών οργανικών θέσεων, 
καθορίζεται με κοινή απόφαση του Υπουργού Εθνικής 
Αμυνας και του Υπουργού Οικονομικών, μετά από ει¬ 
σήγηση του Αρχηγού του Γενικού Επιτελείου Εθνικής 
Αμυνας. 

2. Οι ως άνω κενές οργανικές θέσεις πληρούνται κατό¬ 
πιν διαγωνισμού που προκηρύσσεται από τον Υπουργό 
Εθνικής Άμυνας, μετά από εισήγηση του Αρχηγού του 
Γ ενικού Επιτελείου Εθνικής Αμυνας. 

3. Οι επιτυχόντες στο διαγωνισμό, μέχρι του αριθμού 
των θέσεων που προκηρύχθηκαν, κατατάσσονται στο 
Σώμα αυτό, με το βαθμό του Ανθυπολοχαγού. 


Άρθρο 2 
Προσόντα 

1. Οι υποψήφιοι για κατάταξη στο Σώμα των Στρατιω¬ 
τικών Δικαστικών Γραμματέων (ΣΔΓ) πρέπει να: 

α.Έχουν την ελληνική ιθαγένεια ή να είναι ομογενείς 
αλλοδαποί, οι οποίοι αποκτούν την ελληνική ιθαγένεια 
με την κατάταξή τους, όπως ορίζει ο Κώδικας Ελληνικής 
Ιθαγένειας. 

β. Μην έχουν υπερβεί το εικοστό ένατο (29ο) έτος της 
ηλικίας τους την 31η Δεκεμβρίου του έτους λήξης της 
προθεσμίας υποβολής των δικαιολογητικών για συμμε¬ 
τοχή στο σχετικό διαγωνισμό. Η ηλικία αποδεικνύεται 
από το δελτίο αστυνομικής ταυτότητας ή, σε περίπτωση 
αμφισβήτησης, από τη ληξιαρχική πράξη γέννησης που 
έχει συνταχθεί μέσα σε ενενήντα (90) ημέρες από τη 
γέννηση. Αν δεν υπάρχει τέτοια πράξη, η ηλικία αποδει- 
κνύεται από το μητρώο αρρένων για τους άνδρες και 
από το γενικό μητρώο για τις γυναίκες. Αν υπάρχουν 
περισσότερες εγγραφές στο οικείο μητρώο επικρατεί η 
πρώτη χρονολογικά εγγραφή. Διόρθωση της εγγραφής, 
με οποιονδήποτε τρόπο, δεν λαμβάνεται υπόψη. 

γ.Έχουν ανάστημα που καθορίζεται από τις ισχύουσες 
διατάξεις περί κρίσης της σωματικής ικανότητας των 
στρατιωτικών που αφορούν στους Αξιωματικούς που 
κατατάσσονται απ’ ευθείας στα μόνιμα στελέχη. 

δ. Είναι κατάλληλοι, σύμφωνα με τις ισχύουσες δι¬ 
ατάξεις περί κρίσης της σωματικής ικανότητας των 
στρατιωτικών που αφορούν στους Αξιωματικούς που 
κατατάσσονται απ’ ευθείας στα μόνιμα στελέχη. 

ε. Κριθούν κατάλληλοι στις ψυχοτεχνικές εξετάσεις 
και κριθούν επιτυχόντες στις αθλητικές δοκιμασίες, κατ’ 
άρθρο 7 του παρόντος. 

στ.Έχουν εκπληρώσει τις στρατιωτικές υποχρεώσεις 
τους ή έχουν απαλλαγεί νόμιμα από αυτές, εφόσον 
είναι άρρενες και έχουν την ελληνική ιθαγένεια. Δεν 
γίνονται δεκτοί όσοι έχουν αναγνωριστεί ως αντιρρη- 
σίες συνείδησης. 

ζ. Είναι πτυχιούχοι Ανώτατου Εκπαιδευτικού Ιδρύματος 
Πανεπιστημιακού Τομέα, της ημεδαπής ή της αλλοδαπής, 
αναγνωρισμένου σύμφωνα με τις κείμενες διατάξεις. 

η. Γνωρίζουν την αγγλική ή τη γαλλική ή τη γερμανική 
γλώσσα σε επίπεδο τουλάχιστον καλό, σύμφωνα με τις 
κείμενες διατάξεις που καθορίζουν τα προσόντα διορι¬ 
σμού σε θέσεις φορέων του Δημοσίου Τομέα. 

θ. Έχουν γνώση χειρισμού ηλεκτρονικού υπολογιστή, 
όπως προβλέπεται από τις κείμενες διατάξεις που κα¬ 
θορίζουν τα προσόντα διορισμού σε θέσεις φορέων 
του Δημοσίου Τομέα. 

2. Τα προσόντα του άρθρου αυτού, πλην του προ¬ 
σόντος της περίπτωσης β' της προηγούμενης παρα¬ 
γράφου για το οποίο καθορίζεται διαφορετικά, πρέπει 
να συντρέχουν τόσο κατά την ημερομηνία λήξης της 
προθεσμίας κατάθεσης των δικαιολογητικών, όσο και 
κατά την ημερομηνία κατάταξης των επιτυχόντων. 

Αρθρο 3 
Κωλύματα 

1. Δεν κατατάσσονται στο Σώμα όσοι: 
α. Στερήθηκαν τα πολιτικά τους δικαιώματα, με αμε- 
τάκλητη καταδίκη και μετά τη λήξη του χρόνου στε- 
ρήσεως. 

β. Απολύθηκαν ή αποβλήθηκαν από Ανώτατο Στρατιω¬ 
τικό Εκπαιδευτικό'Ιδρυμα (ΑΣΕΙ) ή Ανώτερη Στρατιωτική 
Σχολή Υπαξιωματικών (ΑΣΣΥ) για οποιαδήποτε αιτία. 

γ. Καταδικάστηκαν αμετάκλητα σε ποινή στερητική 
της ελευθερίας μεγαλύτερη από τρεις μήνες για έγκλη¬ 
μα εκ δόλου. 

δ. Καταδικάστηκαν αμετάκλητα σε οποιαδήποτε ποινή, 
για κλοπή, απάτη, απάτη με υπολογιστή, υπεξαίρεση 
κοινή ή στην υπηρεσία, εκβίαση, πλαστογραφία, πλαστο¬ 
γραφία πιστοποιητικών, πλαστογραφία και κατάχρηση 
ενσήμων, υφαρπαγή ψευδούς βεβαιώσεως, υπεξαγωγή 
εγγράφων, ψευδή βεβαίωση και νόθευση, προσβολή 
συμβόλων του ελληνικού κράτους, ψευδορκία και ψευ¬ 
δή ανώμοτη κατάθεση, παραπλάνηση σε ψευδορκία, 
ψευδή καταμήνυση, απιστία δικηγόρων, απιστία σχετική 
με την υπηρεσία, παθητική και ενεργητική δωροδοκία, 
καταπίεση, παράβαση καθήκοντος, συκοφαντική δυ- 
σφήμηση, παραβίαση υπηρεσιακού απορρήτου, εγκλή¬ 
ματα κατά της γενετήσιας ελευθερίας και οικονομικής 
εκμετάλλευσης της γενετήσιας ζωής, παραβίαση του 
απορρήτου της τηλεφωνικής επικοινωνίας και της προ¬ 
φορικής συνομιλίας, παράβαση της νομοθεσίας περί 
ναρκωτικών, λαθρεμπορίας, όπλων, πυρομαχικών, τυχε¬ 
ρών παιχνιδιών, εκδόσεως ακάλυπτης επιταγής, καθώς 
και για ανυποταξία, λιποταξία στο εσωτερικό, προσβολή 
σημαίας ή στρατού, δυσφήμηση ανωτέρου ή κατωτέ¬ 
ρου, κλοπή ή υπεξαίρεση στρατιωτικών πραγμάτων και 
πλαστογραφία, ψευδή βεβαίωση, νόθευση. 
ε.Έχουν τεθεί σε δικαστική συμπαράσταση, 
στ. Έχουν απολυθεί από θέση δημοσίου υπαλλήλου 
ή υπαλλήλου νομικών προσώπων δημοσίου δικαίου ή 
υπαλλήλου του ευρύτερου δημοσίου τομέα, λόγω αμε- 
τάκλητης ποινικής καταδίκης ή για πειθαρχικούς λό¬ 
γους. 

ζ. Έχουν παραπεμφθεί για πλημμέλημα από εκείνα 
που αναφέρονται στην περίπτωση δ' της παρούσης 
παραγράφου ή για κακούργημα. Το κώλυμα αυτό ισχύει 
μέχρις ότου εκδοθεί αμετάκλητο απαλλακτικό βούλευμα 
ή αμετάκλητη αθωωτική απόφαση. 

η.Έχουν τιμωρηθεί με καταστατική πειθαρχική ποινή 
κατά τη διάρκεια της υπηρεσίας τους στις Ένοπλες 
Δυνάμεις. 

θ. Είναι δημόσιοι υπάλληλοι ή υπάλληλοι νομικών προ¬ 
σώπων δημοσίου δικαίου ή υπάλληλοι του ευρύτερου 
δημόσιου τομέα και έχουν τιμωρηθεί με καταστατική 
πειθαρχική ποινή. 


2. Η παραγραφή πλημμελήματος από εκείνα που ανα- 
φέρονται στην περίπτωση δ' της παραγράφου 1 του 
άρθρου αυτού ή κακουργήματος δεν αίρει το κώλυμα, 
εφόσον ο υποψήφιος έχει παραπεμφθεί αμετακλήτως 
στο ακροατήριο. 

3. Η παραγραφή της ποινής ή η άρση των συνε¬ 
πειών της αμετάκλητης καταδικαστικής αποφάσεως 
για κάποιο από τα εγκλήματα της περίπτωσης δ' της 
παραγράφου 1 του παρόντος άρθρου δεν αίρουν το 
κώλυμα. 

4. Τα κωλύματα του άρθρου αυτού πρέπει να μην 
συντρέχουν τόσο κατά την ημερομηνία λήξης της προ¬ 
θεσμίας κατάθεσης των δικαιολογητικών, όσο και κατά 
την ημερομηνία κατάταξης των επιτυχόντων, πλην των 
κωλυμάτων των περιπτώσεων ε' και ζ' της παραγράφου 
1, τα οποία θα πρέπει να μην συντρέχουν κατά την 
ημερομηνία κατάταξης των επιτυχόντων. 

Άρθρο 4 
Δικαιολογητικά 

1. Όσοι έχουν τα νόμιμα προσόντα και επιθυμούν να 
λάβουν μέρος στο διαγωνισμό και να καταταγούν στο 
Σώμα των Στρατιωτικών Δικαστικών Γραμματέων πρέπει 
να υποβάλλουν, με ποινή αποκλεισμού, τα παρακάτω 
δικαιολογητικά: 

α. Υποψήφιοι που έχουν την ελληνική ιθαγένεια: 
αα. Αίτηση - Υπεύθυνη Δήλωση υποψηφίου, στην οποία 
να αναγράφονται απαραιτήτως ο Αριθμός Αστυνομικού 
Δελτίου Ταυτότητος, όλα τα ληξιαρχικά στοιχεία (επώ¬ 
νυμο, όνομα, όνομα πατρός, επώνυμο πατρός, όνομα 
μητρός, επώνυμο μητρός, ημερομηνία γέννησης, τόπος 
γέννησης), η πλήρης διεύθυνση μονίμου κατοικίας και 
τηλέφωνο επικοινωνίας, ο οικείος Ο.Τ.Α. πρώτου βαθμού 
εγγραφής σε Μητρώα Αρρένων οι άντρες ή δημοτολό¬ 
για οι γυναίκες, θεωρημένη για το γνήσιο της υπογρα¬ 
φής του υποψηφίου από αρμόδια Αρχή. 

ββ. Δύο (2) έγχρωμες φωτογραφίες κεφαλής, εμπρό¬ 
σθιας όψης του υποψηφίου διαστάσεων 3x4 εκατοστά. 

γγ. Επικυρωμένο φωτοαντίγραφο των δύο όψεων της 
Αστυνομικής Ταυτότητας του υποψηφίου. 

δδ. Πιστοποιητικό οικείου Ο.Τ.Α. πρώτου βαθμού, με 
φωτογραφία του υποψηφίου, από το οποίο να προκύπτει 
ότι έχουν την ελληνική ιθαγένεια, ο τρόπος κτήσης της, 
τα ληξιαρχικά τους στοιχεία, ο Δήμος εγγραφής σε Μη¬ 
τρώα Αρρένων (οι άντρες) ή Δημοτολόγια (οι γυναίκες), 
με ένδειξη αρχικής ή διορθωμένης εγγραφής, το έτος 
γέννησης και η ακριβής ημερομηνία γέννησης. 

εε. Οι άντρες, πιστοποιητικό στρατολογικής κατά¬ 
στασης της αρμόδιας Στρατολογικής Υπηρεσίας, στο 
οποίο να εμφαίνεται η στρατολογική τους κατάσταση. 
Οι γυναίκες, πιστοποιητικό στρατολογικής κατάστασης 
της αρμόδιας Στρατολογικής Υπηρεσίας, στο οποίο να 
εμφαίνεται η στρατολογική τους κατάσταση, ή βεβαί¬ 
ωση της Στρατολογικής Υπηρεσίας του οικείου Δήμου 
στου οποίου τα δημοτολόγια είναι εγγεγραμμένες, από 
την οποία να προκύπτει ότι δεν διαθέτουν στρατολο¬ 
γική μερίδα. 

στστ. Όσοι υπηρετούν στις'Ενοπλες Δυνάμεις, ως μό¬ 
νιμοι ή εθελοντές, πλήρες Αντίγραφο Φύλλου Μητρώου 
τους από την αρμόδια Διεύθυνση του οικείου Κλάδου 
στην οποία τηρούνται τα ατομικά έγγραφά τους. 

ζζ. Υπεύθυνη δήλωση του ν.1599/1986, στην οποία να 
αναγράφουν: α. αν εκκρεμεί ή όχι σε βάρος τους ποινική 
δίωξη για κακούργημα ή κάποιο από τα πλημμελήμα¬ 
τα της περίπτωσης δ' της παραγράφου 1 του άρθρου 
3 του παρόντος, β. αν έχουν καταδικαστεί ή όχι για 
κάποιο από τα ανωτέρω πλημμελήματα, γ. αν έχουν 
καταδικαστεί ή όχι σε ποινή στερητική της ελευθερίας 
μεγαλύτερη από τρεις μήνες για έγκλημα εκ δόλου, 
δ. αν έχουν τεθεί ή όχι σε δικαστική συμπαράσταση 
και ε. αν έχουν ή όχι απολυθεί από θέση δημοσίου 
υπαλλήλου ή υπαλλήλου νομικών προσώπων δημοσίου 
δικαίου ή υπαλλήλου του ευρύτερου δημόσιου τομέα, 
λόγω αμετάκλητης ποινικής καταδίκης ή για πειθαρχι¬ 
κούς λόγους. Με την ίδια υπεύθυνη δήλωση πρέπει να 
εξουσιοδοτούν την υπηρεσία να αναζητήσει αυτεπάγ- 
γελτα Αντίγραφο Ποινικού Μητρώου δικαστικής χρήσης, 
πιστοποιητικό της αρμόδιας Εισαγγελίας από το οποίο 
να προκύπτει ότι δεν εκκρεμεί σε βάρος τους ποινική 
δίωξη για κακούργημα ή κάποιο από τα εγκλήματα της 
περίπτωσης δ' της παραγράφου 1 του άρθρου 3 του 
παρόντος και πιστοποιητικό περί μη θέσης σε δικαστική 
συμπαράσταση, προκειμένου να καταταγούν στο Σώμα, 
σε περίπτωση επιτυχίας τους στο διαγωνισμό. 

ηη. Πρωτότυπο ή επικυρωμένο αντίγραφο του τίτ¬ 
λου σπουδών. Οι τίτλοι σπουδών αλλοδαπής πρέπει να 
συνοδεύοντα από πιστοποιητικό αναγνώρισης για την 
ισοτιμία, σύμφωνα με τις κείμενες διατάξεις. 

θθ. Πρωτότυπα ή επικυρωμένα αντίγραφα του τίτλου 
ή του πιστοποιητικού που αποδεικνύει τη γνώση της 
ξένης γλώσσας και τη γνώση χειρισμού ηλεκτρονικού 
υπολογιστή, σύμφωνα με τις ισχύουσες διατάξεις που 
καθορίζουν τα προσόντα διορισμού σε θέσεις φορέων 
του Δημοσίου Τομέα. 

β. Υποψήφιοι Έλληνες και Ελληνίδες το γένος, που 
κατάγονται από την αλλοδαπή και δεν έχουν την ελ¬ 
ληνική ιθαγένεια: 

αα. Τα δικαιολογητικά που αναγράφονται στην πα¬ 
ράγραφο 1 περίπτωση α' υποπερίπτωση αα, ββ, ζζ, ηη 
και θθ του παρόντος άρθρου. 

ββ. Πιστοποιητικό της αρμόδιας ελληνικής Προξενικής 
Αρχής, στο οποίο να αναγράφεται ότι είναι'Ελληνας το 
γένος και η ημερομηνία γεννήσεως. 

γγ. Πιστοποιητικό διαμονής από τον αντίστοιχο Δήμο 
της χώρας, εάν τα τελευταία έτη διαμένει μόνιμα στην 
Ελλάδα ή από το Δήμο στον οποίο προτίθεται να εγ¬ 
γράφει, εφόσον καταταγεί στο Σώμα. 

δδ. Πιστοποιητικό της αρμόδιας αρχής από τη χώρα 
προέλευσης από το οποίο να προκύπτει ότι δεν έχουν 
καταδικαστεί αμετάκλητα και ότι δεν εκκρεμεί σε βά¬ 
ρος τους ποινική δίωξη, για κακούργημα ή πλημμέλημα. 

εε. Αρμοδίως επικυρωμένο αντίγραφο της ταυτότητος 
ομογενούς. 

2. Η αρχή που καθορίζεται με την προκήρυξη, πριν την 
έκδοση του π.δ. ονομασίας σε Αξιωματικό των επιτυχό- 
ντων που καλούνται για κατάταξη, αναζητά αυτεπάγ- 
γελτα, αναφορικά με αυτούς, σύμφωνα με τις κείμενες 
διατάξεις, τα εξής πιστοποιητικά: α. Αντίγραφο Ποινικού 
Μητρώου Δικαστικής Χρήσης, β. Πιστοποιητικό της αρ¬ 
μόδιας Εισαγγελίας, από το οποίο να προκύπτει ότι δεν 
εκκρεμεί σε βάρος τους ποινική δίωξη για κακούργημα 
ή για κάποιο από τα εγκλήματα της περίπτωσης δ' της 
παραγράφου 1 του άρθρου 3 του παρόντος και γ. Πιστο¬ 
ποιητικό περί μη θέσης σε δικαστική συμπαράσταση. 


3. Όλα τα δικαιολογητικά πρέπει να είναι πλήρη και 
κανονικά συνταγμένα. Σε διαφορετική περίπτωση δε 
γίνονται δεκτά και οι υποψήφιοι αποκλείονται του 
διαγωνισμού. Πρωτότυπα δικαιολογητικά που έχουν 
συνταχθεί σε ξένη γλώσσα, πρέπει να είναι, με ποινή 
αποκλεισμού, επικυρωμένα για τη γνησιότητά τους και 
επίσημα μεταφρασμένα σύμφωνα με τις ειδικές κείμενες 
διατάξεις. Αντίγραφα των επικυρωμένων και μεταφρα¬ 
σμένων πρωτοτύπων εγγράφων γίνονται δεκτά μόνο 
αν είναι επικυρωμένα κατά την κείμενη νομοθεσία ως 
ακριβή από τα πρωτότυπα αντίγραφα. 

4. Τα δικαιολογητικά πρέπει να κατατίθενται ή να 
αποστέλλονται με συστημένη επιστολή στην Αρχή που 
καθορίζεται με την προκήρυξη πλήρωσης θέσεων του 
Υπουργού Εθνικής Άμυνας του άρθρου 5 του παρόντος, 
εντός των προθεσμιών που καθορίζονται με αυτήν, οι 
οποίες είναι αποκλειστικές. Σε περίπτωση ταχυδρομικής 
αποστολής των δικαιολογητικών, ως ημερομηνία υπο¬ 
βολής θεωρείται εκείνη της κατάθεσης της επιστολής 
στην ταχυδρομική υπηρεσία. 

5. Οι αρμόδιες επιτροπές και το Γ ενικό Επιτελείο Εθνι¬ 
κής Αμυνας δικαιούνται να επαληθεύουν τη γνησιότητα 
όλων των δικαιολογητικών. Αν αποδειχθεί ότι υποψήφιοι 
του διαγωνισμού κατατάχθηκαν στο Σώμα με βάση ψευ¬ 
δή ή ανακριβή στοιχεία, ανακαλείται το π.δ. ονομασίας 
σε Αξιωματικό και απολύονται από το Σώμα. 

6. Οι αποτυχόντες μπορούν με αίτησή τους να πα¬ 
ραλάβουν τα δικαιολογητικά που κατέθεσαν για τη 
συμμετοχή τους στις εξετάσεις, με δική τους ευθύνη, 
εντός δύο μηνών από την ανακοίνωση των τελικών απο¬ 
τελεσμάτων. Τα δικαιολογητικά των υποψηφίων που δεν 
συμμετείχαν στο διαγωνισμό, καθώς και των αποτυχό- 
ντων και των γραπτών τούτων, καταστρέφονται μετά 
παρέλευση διετίας από την ημερομηνία ανακοίνωσης 
των τελικών αποτελεσμάτων. Τέλος, τα γραπτά των 
επιτυχόντων στο διαγωνισμό, καταστρέφονται μετά 
παρέλευση πενταετίας από την ημερομηνία ανακοί¬ 
νωσης των τελικών αποτελεσμάτων. Κατ’ εξαίρεση, σε 
περίπτωση άσκησης ενδίκου βοηθήματος, τα ανωτέρω 
γραπτά και δικαιολογητικά καταστρέφονται μετά την 
έκδοση αμετάκλητης απόφασης. 

7. Με την προκήρυξη πλήρωσης θέσεων του άρθρου 
5 του παρόντος καθορίζονται όλες οι αναγκαίες λεπτο¬ 
μέρειες για την εφαρμογή του παρόντος άρθρου και 
μπορεί να καθορίζονται υποδείγματα για τα προβλεπό- 
μενα από το παρόν άρθρο δικαιολογητικά. 

ΚΕΦΑΛΑΙΟ Β' 

Προκήρυξη - Διενέργεια του Διαγωνισμού 
Άρθρο 5 

1. Ο διαγωνισμός για την πλήρωση κενών οργανικών 
θέσεων στο Σώμα των Στρατιωτικών Δικαστικών Γραμ- 
ματέων προκηρύσσεται τουλάχιστον δυο μήνες πριν 
από την ημερομηνία λήξης της προθεσμίας υποβολής 
των δικαιολογητικών. 

2. Η προκήρυξη πλήρωσης των κενών οργανικών θέ¬ 
σεων περιλαμβάνει: 

α. Τον αριθμό των προς πλήρωση κενών οργανικών 
θέσεων. 

β. Τα προσόντα των υποψηφίων. 

γ. Τα απαιτούμενα δικαιολογητικά, την προθεσμία και 
τον τρόπο υποβολής τους. 

δ. Τον τόπο, τον τρόπο και τον χρόνο διεξαγωγής της 
υγειονομικής και ψυχοτεχνικής εξέτασης και αθλητι¬ 
κής δοκιμασίας των υποψηφίων, τη σειρά με την οποία 
αυτές διεξάγονται, τα αθλήματα και οι απαιτούμενες 
επιδόσεις σ' αυτά. 

ε. Τις αρμόδιες υγειονομικές Επιτροπές στις οποίες 
παραπέμπονται για εξέταση οι υποψήφιοι. 

στ. Τον τόπο και τον χρόνο διεξαγωγής του γραπτού 
διαγωνισμού. 

ζ. Τα εξεταστέα μαθήματα, καθώς και την εξεταστέα 
ύλη αυτών. 

η. Κάθε άλλη αναγκαία λεπτομέρεια για την εφαρμογή 
των διατάξεων του παρόντος. 

3. Περίληψη της παραπάνω εγκυκλίου δημοσιεύεται 
στην Εφημερίδα της Κυβερνήσεως, σε τρία συνεχή 
φύλλα δύο ημερήσιων εφημερίδων της Αθήνας και της 
Θεσσαλονίκης, τοιχοκολλάται στον πίνακα ανακοινώσε¬ 
ων του Αναθεωρητικού Δικαστηρίου, κοινοποιείται στα 
Γραφεία Ενημερώσεως Κοινού, ανακοινώνεται από τα 
Μέσα Μαζικής Ενημέρωσης και αναρτάται στις ιστοσε¬ 
λίδες του Υπουργείου Εθνικής Αμυνας και του Γ ενικού 
Επιτελείου Εθνικής Αμυνας. 

Άρθρο 6 

Έλεγχος Δικαιολογητικών 

1. Με διαταγή του Αρχηγού του Γενικού Επιτελείου 
Εθνικής Άμυνας, συγκροτείται πενταμελής Επιτροπή 
Ελέγχου Δικαιολογητικών, αποτελούμενη από ανώτε¬ 
ρους Αξιωματικούς που υπηρετούν στο Γενικό Επιτε¬ 
λείο Εθνικής Άμυνας και στα Στρατιωτικά Δικαστήρια. 
Πρόεδρος της Επιτροπής ορίζεται Αξιωματικός Όπλου, 
βαθμού Συνταγματάρχη Στρατού Ξηράς ή αντιστοί¬ 
χων των λοιπών Κλάδων των Ενόπλων Δυνάμεων και 
μέλη της Επιτροπής ένας Αξιωματικός του Σώματος 
Στρατολογικού-Στρατιωτικών Νομικών Συμβούλων και 
τρεις Αξιωματικοί του Σώματος Στρατιωτικών Δικαστι¬ 
κών Γραμματέων. Γραμματέας της Επιτροπής ορίζεται 
κατώτερος Αξιωματικός Στρατιωτικός Δικαστικός Γ ραμ¬ 
ματέας (ΣΔΓ). Με τη διαταγή συγκρότησης της εν λόγω 
Επιτροπής ορίζονται και οι αναπληρωτές του Προέδρου, 
των μελών και του Γραμματέα αυτής. 

2. Μετά παρέλευση πενθημέρου από την ημερομη¬ 
νία λήξης υποβολής των δικαιολογητικών, η ως άνω 
Επιτροπή προβαίνει στον έλεγχο των υποβληθέντων 
δικαιολογητικών και αποφασίζει για την αποδοχή ή την 
απόρριψη αυτών, συντάσσοντας χωριστούς Πίνακες. Η 
απόφαση για την απόρριψη δικαιολογητικών πρέπει να 
είναι πλήρως αιτιολογημένη. 

3. Ο Πρόεδρος της Επιτροπής υποβάλλει και τους 
δύο Πίνακες στον Αρχηγό του Γενικού Επιτελείου 
Εθνικής Άμυνας, δια της Διευθύνσεως Στρατιωτι¬ 
κών Δικαστικών Γ ραμματέων του Γ ενικού Επιτελείου 
Εθνικής Αμυνας, προς κύρωση, οι οποίοι ακολούθως, 
μετά την κύρωσή τους, τοιχοκολλούνται στον πίνακα 
ανακοινώσεως του Αναθεωρητικού Δικαστηρίου, κοι¬ 
νοποιούνται στα Γραφεία Ενημερώσεως Κοινού και 
αναρτώνται στις ιστοσελίδες του Υπουργείου Εθνικής 
Αμυνας και του Γενικού Επιτελείου Εθνικής Αμυνας, 
προκειμένου να ενημερωθούν οι ενδιαφερόμενοι με 
δική τους ευθύνη. 


Άρθρο 7 

Προκαταρκτικές Εξετάσεις 

1. Οι υποψήφιοι που γίνονται δεκτοί στο διαγωνισμό 
μετά τον έλεγχο των δικαιολογητικών τους, ενημερώνο¬ 
νται με δική τους ευθύνη, όπως καθορίζεται στην παρά¬ 
γραφο 3 του άρθρου 6 του παρόντος. Οι ως άνω παρα- 
πέμπονται ενώπιον των αρμόδιων Επιτροπών με διαταγή 
του Αρχηγού του Γ ενικού Επιτελείου Εθνικής Αμυνας. Με 
την ίδια διαταγή καθορίζονται και οι Επιτροπές ενώπιον 
των οποίων διενεργούνται οι προκαταρκτικές εξετάσεις. 

2. Οι προκαταρκτικές εξετάσεις είναι υποχρεωτικές 
για όλους τους υποψήφιους και γίνονται σύμφωνα με 
τον προγραμματισμό που καθορίζεται στην προκήρυξη 
πλήρωσης θέσεων του άρθρου 5 του παρόντος. 

3. Οι υγειονομικές εξετάσεις γίνονται σύμφωνα με 
τις ισχύουσες διατάξεις περί κρίσεων της σωματικής 
ικανότητας των στρατιωτικών που αφορούν στους Αξι¬ 
ωματικούς που κατατάσσονται απ’ ευθείας στα μόνιμα 
στελέχη των Ενόπλων Δυνάμεων. 

4. Οι υποψήφιοι υποβάλλονται σε ψυχοτεχνικές δοκι¬ 
μασίες, για τη διαπίστωση της καταλληλότητάς τους 
για σταδιοδρομία στις Ένοπλες Δυνάμεις, σύμφωνα με 
τις ισχύουσες διατάξεις για την εισαγωγή και κατάταξη 
σπουδαστών - σπουδαστριών στα Ανώτατα Στρατιωτικά 
Εκπαιδευτικά Ιδρύματα (ΑΣΕΙ) και στις Ανώτερες Στρα¬ 
τιωτικές Σχολές Υπαξιωματικών (ΑΣΣΥ). Οι δοκιμασίες 
αυτές συνίστανται σε γραπτές (τεστ προσωπικότητας) 
και προφορικές για τις οποίες τηρούνται πρακτικά. 

5. Επίσης, υποβάλλονται σε αθλητικές δοκιμασίες σε 
αγωνίσματα και κατάλληλοι θεωρούνται όσοι έφεραν 
επίδοση, όπως παρακάτω καθορίζεται: 

α. Δρόμος εκατό (100) μέτρων. Κατάλληλοι είναι οι 
υποψήφιοι που έφεραν χρόνο κατώτερο ή ίσο των δε¬ 
καοκτώ δευτερολέπτων (18”). 

β. Δρόμος χιλίων (1.000) μέτρων. Κατάλληλοι είναι 
οι υποψήφιοι που έφεραν χρόνο κατώτερο ή ίσο των 
τεσσάρων λεπτών και πενήντα δευτερολέπτων (4’ 50”). 

γ. Αλμα σε ύψος με φόρα. Κατάλληλοι είναι οι υπο¬ 
ψήφιοι που πέτυχαν άλμα τουλάχιστον ενός (1) μέτρου. 

δ. Αλμα σε μήκος με φόρα. Κατάλληλοι είναι οι υπο¬ 
ψήφιοι που πέτυχαν άλμα τουλάχιστον τριών μέτρων 
και πενήντα εκατοστών (3,50 μ). 

ε. Ρίψη σφαίρας (7,275 χλγ). Κατάλληλοι είναι οι υπο¬ 
ψήφιοι που έριξαν, κατά μέσο όρο, με το δεξί και το 
αριστερό χέρι, τουλάχιστον τέσσερα μέτρα (4,00 μ). 

6. Οι υποψήφιοι έχουν δικαίωμα για τους δρόμους μιας 
προσπάθειας και για τα άλματα και τις ρίψεις τριών (3) 
προσπαθειών. 

7. Στη ρίψη σφαίρας, ως τελική επίδοση υποψηφίων ορί¬ 
ζεται ο μέσος όρος του αθροίσματος της καλύτερης επιμέ- 
ρους επίδοσης με το αριστερό και με το δεξί χέρι, με τους 
ίδιους όρους και προϋποθέσεις για όλους τους υποψήφιους. 

8. Η αθλητική περιβολή των υποψήφιων αποτελεί απο¬ 
κλειστική δική τους επιλογή και ευθύνη. 

9. Η σειρά διεξαγωγής των αγωνισμάτων καθορίζεται 
με την προκήρυξη πλήρωσης θέσεων. 

10. Όσοι επιτύχουν στο διαγωνισμό και καταταγούν 
στο Σώμα, υποβάλουν με την κατάταξή τους υπεύθυνη 
δήλωση του άρθρου 8 του ν. 1599/ 1986, στην οποία 
δηλώνουν ότι αποδέχονται να υποβληθούν σε έλεγχο 
για χρήση ναρκωτικών ουσιών. Τα αποτελέσματα των 
εξετάσεων είναι επώνυμα και διασφαλίζονται απόλυτα 
τα δεδομένα προσωπικού χαρακτήρα. 

11. Οι υποψήφιοι πρέπει να φέρουν μαζί τους, υποχρεω¬ 
τικά, προκειμένου να συμμετέχουν στις προκαταρκτικές 
εξετάσεις, την αστυνομική τους ταυτότητα. 

12. Οι αποφάσεις των Επιτροπών Προκαταρκτικών 
Εξετάσεων είναι ανέκκλητες και δεν γίνονται δεκτές 
ενστάσεις των υποψηφίων. 

13. Οι υποψήφιοι που αποτυγχάνουν ή διακόπτουν ή 
δεν παρουσιάζονται σε οποιοδήποτε στάδιο των προ¬ 
καταρκτικών εξετάσεων, θεωρούνται ως κριθέντες ακα¬ 
τάλληλοι. 

14. Τα Πρακτικά ή οι Πίνακες που συντάσσονται από 
τις Επιτροπές, υποβάλλονται στους αρμόδιους φορείς, 
τηρουμένων των σχετικών διατάξεων περί προστασίας 
δεδομένων προσωπικού χαρακτήρα. 

15. Με διαταγή του Αρχηγού του Γενικού Επιτελείου 
Εθνικής Αμυνας, καλούνται όσοι από τους υποψήφιους 
κρίθηκαν κατάλληλοι να λάβουν μέρος στο γραπτό δι¬ 
αγωνισμό. Η διαταγή αυτή κοινοποιείται, όπως καθορί¬ 
ζεται στο άρθρο 6 παράγραφος 3 του παρόντος και οι 
υποψήφιοι ενημερώνονται με δική τους ευθύνη. 

Άρθρο 8 

Εξεταστέα Μαθήματα 

Τα εξεταστέα μαθήματα γραπτής δοκιμασίας και η 
ύλη ενός εκάστου καθορίζονται ως εξής: 
α. Λεκτικές Δεξιότητες και Κατανόηση Κειμένου 
β. Στοιχεία Ποινικού Δικαίου 
Ποινικός Κώδικας (ΠΚ) 

Αρθρα 1 -120,134 -152,202 - 206,216 - 263α, 299 - 315Α, 
322 - 353, 361 - 406Α 
γ. Στοιχεία Κώδικα Ποινικής Δικονομίας 
Κώδικας Ποινικής Δικονομίας (ΚΠΔ) 

Αρθρα 1 - 13, 27- 376, 417- 426, 432 - 435, 462 - 530 
δ. Στοιχεία Στρατιωτικού Ποινικού Δικαίου 
Στρατιωτικός Ποινικός Κώδικας (ΣΠΚ) 

Αρθρα 1 - 107,140 - 155,167 - 228 

Άρθρο 9 

Επιτροπές Διενέργειας του Διαγωνισμού 

Για τη διενέργεια του γραπτού διαγωνισμού συγκρο¬ 
τούνται οι παρακάτω Επιτροπές: 

1. Με διαταγή του Αρχηγού Γ ενικού Επιτελείου Εθνι¬ 
κής Άμυνας η Συντονιστική Επιτροπή Διενέργειας του 
διαγωνισμού. Αυτή αποτελείται από έναν Ανώτατο Αξι¬ 
ωματικό του Γενικού Επιτελείου Εθνικής Άμυνας, ως 
Πρόεδρο και τρεις ανώτερους Αξιωματικούς βαθμού Συ¬ 
νταγματάρχη ή Αντισυνταγματάρχη ή αντιστοίχων των 
λοιπών Κλάδων των Ενόπλων Δυνάμεων που υπηρετούν 
στο Γενικό Επιτελείο Εθνικής Άμυνας, ο ένας εκ των 
οποίων ανήκει στο Σώμα των Στρατιωτικών Δικαστικών 
Γραμματέων (ΣΔΓ). Η ανωτέρω Συντονιστική Επιτροπή 
συνεπικουρείται από ανάλογο αριθμό ανωτέρων ή κα¬ 
τωτέρων Αξιωματικών Στρατιωτικών Δικαστικών Γ ραμ¬ 
ματέων (ΣΔΓ), ως επιτηρητών των αιθουσών εξετάσεων, 
ανάλογα με τον αριθμό των υποψηφίων. Επικεφαλής 
των Επιτηρητών είναι ο ανώτερος ή αρχαιότερος εξ 
αυτών. Καθήκοντα Γραμματέα της Επιτροπής εκτελεί 
κατώτερος Αξιωματικός Στρατιωτικός Δικαστικός Γραμ- 
ματέας (ΣΔΓ) που ορίζεται με την ως άνω διαταγή. 

2. Με απόφαση του Υπουργού Εθνικής Άμυνας τριμε¬ 
λείς Εξεταστικές Επιτροπές, μία για κάθε μάθημα, οι 
οποίες αποτελούνται από: 


α.Έναν καθηγητή Ανώτατου Εκπαιδευτικού Ιδρύματος 
της ίδιας επιστήμης, για τα μαθήματα των Λεκτικών 
Δεξιοτήτων και Κατανόησης Κειμένου, των Στοιχείων 
Ποινικού Δικαίου και των Στοιχείων Κώδικα Ποινικής Δι¬ 
κονομίας, βαθμού τουλάχιστον Επίκουρου, ως εξεταστή. 
Για το μάθημα των Στοιχείων Στρατιωτικού Ποινικού 
Κώδικα, έναν εκ των Αντιπροέδρων του Αναθεωρητικού 
Δικαστηρίου, ως εξεταστή. 

β. Έναν ανώτατο Αξιωματικό του Σώματος Στρατο¬ 
λογικού - Στρατιωτικών Νομικών Συμβούλων (ΣΣΝΣ) 
πτυχιούχο Νομικής και 

γ. Έναν ανώτερο Αξιωματικό του Σώματος Στρατι¬ 
ωτικών Δικαστικών Γ ραμματέων πτυχιούχο Νομικής ή 
του Σώματος Στρατολογικού - Στρατιωτικών Νομικών 
Συμβούλων (ΣΣΝΣ) πτυχιούχο Νομικής, ως μέλη. 

3. Για κάθε μία από τις παραπάνω Επιτροπές ορίζεται 
και αντίστοιχος αριθμός αναπληρωματικών εξεταστών 
και μελών. 

Άρθρο 10 

Γραπτή εξέταση - Βαθμολογία Γραπτών - 
Εξαγωγή Τελικών Αποτελεσμάτων 

1. Υπεύθυνη για την άρτια οργάνωση και διεξαγωγή 
των γραπτών εξετάσεων είναι η Συντονιστική Επιτροπή 
διενέργειας του διαγωνισμού. 

2. Ο Πρόεδρος της Συντονιστικής Επιτροπής καταρ¬ 
τίζει και κοινοποιεί, όπως στο άρθρο 6 παράγραφος 3 
του παρόντος καθορίζεται, το πρόγραμμα διενέργειας 
του γραπτού διαγωνισμού, για το οποίο ενημερώνονται 
οι υποψήφιοι με δική τους ευθύνη. 

3. Η Εξεταστική Επιτροπή κάθε μαθήματος, αφού συ- 
νέλθει σε ιδιαίτερη συνεδρίαση σε χώρο που υποδει¬ 
κνύεται από τη Συντονιστική Επιτροπή, μία ώρα πριν 
την έναρξη της γραπτής δοκιμασίας κάθε μαθήματος, 
καταρτίζει κατά τρόπο σαφή από το σύνολο της εξε¬ 
ταστέας ύλης, τέσσερα ισοδύναμα θέματα, τα οποία 
μπορεί να περιλαμβάνουν περισσότερα από ένα ζητή¬ 
ματα. Από τα παραπάνω θέματα κληρώνονται δύο σε 
μία από τις αίθουσες που πραγματοποιείται η γραπτή 
δοκιμασία, παρουσία εκπροσώπων των διαγωνιζομένων. 

4. Οι υποψήφιοι πρέπει να φέρουν μαζί τους, υπο¬ 
χρεωτικά, προκειμένου να συμμετέχουν στο γραπτό 
διαγωνισμό, την αστυνομική τους ταυτότητα. 

5. Μετά την υπαγόρευση και των θεμάτων αρχίζει η 
γραπτή δοκιμασία, η οποία δεν μπορεί να υπερβαίνει 
το χρονικό διάστημα των τριών (3) ωρών από τη στιγμή 
έναρξης, μετά την παρέλευση των οποίων οι διαγωνι- 
ζόμενοι υποχρεούνται να παραδώσουν τα γραπτά τους. 
Δεν επιτρέπεται η χρήση κωδικών. 

6. Ο εξεταστής δύναται να διευκρινίσει σημεία των 
θεμάτων, εάν αυτό το κρίνει αναγκαίο. 

7. Η ανάπτυξη των θεμάτων γίνεται σε ειδικό φύλλο, 
που χορηγείται από την Εξεταστική Επιτροπή. Το φύλλο 
αυτό περιλαμβάνει ειδικό τμήμα, στο οποίο αναγράφο¬ 
νται τα ληξιαρχικά στοιχεία του υποψηφίου. 

8. Κατά την παράδοση των γραπτών από τους εξε¬ 
ταζόμενους, ο επικεφαλής των επιτηρητών διαπιστώνει 
την ταυτότητα του εξεταζόμενου, ελέγχει τις ακριβείς 
ενδείξεις των ληξιαρχικών του στοιχείων, που έχουν 
γραφεί στο οικείο τμήμα και μεριμνά, ενώπιον του υπο¬ 
ψηφίου, για τη σφράγιση με αδιαφανές επικάλυμμα επί 
των ληξιαρχικών στοιχείων και μονογράφει την τελευ¬ 
ταία σελίδα των απαντήσεων των θεμάτων. 

9. Μετά τη συγκέντρωση του συνόλου των γρα¬ 
πτών ο επικεφαλής των Επιτηρητών, παρουσία του 
Προέδρου της Συντονιστικής Επιτροπής διενέργειας 
του διαγωνισμού, αναμιγνύει αυτά και τα αριθμεί με 
κόκκινο στυλογράφο και στη συνέχεια αυτά μονο- 
γράφονται από τον Πρόεδρο και τα μέλη της Συντο¬ 
νιστικής Επιτροπής. 

10. Τα γραπτά παραδίδονται από τη Συντονιστική Επι¬ 
τροπή διενέργειας του διαγωνισμού στην αντίστοιχη 
Εξεταστική Επιτροπή κάθε μαθήματος, η οποία, αφού 
τα παραλάβει, είναι υπεύθυνη για την ασφάλεια αυ¬ 
τών σε χώρο που υποδεικνύεται από τη Συντονιστική 
Επιτροπή. 

11. Με το τέλος της γραπτής δοκιμασίας των υπο¬ 
ψηφίων σε κάθε μάθημα, ο εξεταστής και τα μέλη 
κάθε Εξεταστικής Επιτροπής προβαίνουν στη βαθ¬ 
μολόγηση κάθε γραπτού. Η βαθμολόγηση γίνεται 
σε χώρο που υποδεικνύεται από τη Συντονιστική 
Επιτροπή. 

12. Η κλίμακα της βαθμολογίας καθορίζεται από 0 έως 
100 μονάδες, και ως βάση για όλα τα μαθήματα ορίζεται 
ο βαθμός εξήντα (60). 

13. Τα γραπτά βαθμολογεί αρχικά ο εξεταστής και 
στη συνέχεια κάθε μέλος της αντίστοιχης Εξεταστικής 
Επιτροπής, κατ’ ιδίαν. Ο καθένας απ’ αυτούς αναγράφει 
τη βαθμολογία σε ξεχωριστή κατάσταση έναντι του 
αύξοντα αριθμού αυτής, ο οποίος αντιστοιχεί στον αύ- 
ξοντα αριθμό κάθε γραπτού. Μετά το τέλος της κατ’ 
ιδίαν βαθμολογίας των γραπτών, η Εξεταστική Επιτροπή 
συντάσσει Πρακτικό Βαθμολογίας εις τριπλούν και αντι¬ 
γράφει τη βαθμολογία των εξεταστών κάθε γραπτού, 
εξάγοντας και το μέσο όρο. 

14. Σε περίπτωση που εμφανίζεται διακύμανση στη 
βαθμολογία των γραπτών, μεγαλύτερη των δέκα (10) 
μονάδων η Εξεταστική Επιτροπή συνέρχεται για την 
αναβαθμολόγηση του γραπτού, ώστε να μειωθεί η από¬ 
κλιση της βαθμολογίας. 

15. Μετά τη σύνταξη του Πρακτικού Βαθμολογίας του 
μαθήματος, η Εξεταστική Επιτροπή αναγράφει στο αντί¬ 
στοιχο γραπτό το μέσο όρο του εξαχθέντος βαθμού, 
όπως αναγράφηκε στο Πρακτικό Βαθμολογίας. Το γρα¬ 
πτό, μετά την αναγραφή επ’ αυτού της βαθμολογίας, 
όπως παραπάνω καθορίζεται, υπογράφεται από τον 
εξεταστή και τα μέλη της Εξεταστικής Επιτροπής του 
μαθήματος. Διόρθωση επί της αναγραφείσης στο γρα¬ 
πτό βαθμολογίας απαγορεύεται. 

16. Μετά την ολοκλήρωση των παραπάνω διαδικασιών, 
η Εξεταστική Επιτροπή κάθε μαθήματος παραδίδει με 
Πρωτόκολλο στη Συντονιστική Επιτροπή διενέργειας 
του διαγωνισμού τα Πρακτικά Βαθμολογίας μετά των 
γραπτών των υποψηφίων. 

17. Η Συντονιστική Επιτροπή παραλαμβάνει με το ως 
άνω Πρωτόκολλο από την Εξεταστική Επιτροπή κάθε 
μαθήματος τα γραπτά και τα Πρακτικά Βαθμολογίας και 
αφού συνέλθει με παρόντα τον Πρόεδρο, τα μέλη και το 
Γραμματέα, προβαίνει στην αποκάλυψη των στοιχείων 
των υποψηφίων. 

18. Μετά την αποκάλυψη των στοιχείων των υποψη¬ 
φίων, η Συντονιστική Επιτροπή καταρτίζει: 

α. Γ ενικό Πίνακα με αλφαβητική σειρά όλων των υπο¬ 
ψηφίων με το βαθμό που πέτυχαν σε κάθε μάθημα και 


το βαθμό ολικής ικανότητας του υποψηφίου, ο οποίος 
είναι ο αριθμός που προκύπτει από το άθροισμα των 
βαθμών όλων των μαθημάτων διαιρούμενο δια του αριθ¬ 
μού αυτών. 

β. Πίνακα Επιτυχόντων κατά σειρά επιτυχίας. Επιτυχών 
θεωρείται ο υποψήφιος που έλαβε σε κάθε μάθημα 
βαθμολογία από εξήντα (60) μονάδες και πάνω. 

γ. Πίνακα Αποτυχόντων. 

19. Οι Πίνακες αυτοί υπογράφονται από τη Συντονιστι¬ 
κή Επιτροπή και τοιχοκολλώνται στον πίνακα ανακοινώ¬ 
σεων του Αναθεωρητικού Δικαστηρίου, ανακοινώνονται 
στα Γ ραφεία Ενημέρωσης Κοινού και αναρτώνται στις 
ιστοσελίδες του Υπουργείου Εθνικής Αμυνας και του 
Γ ενικού Επιτελείου Εθνικής Άμυνας, απ’ όπου οι υποψή¬ 
φιοι λαμβάνουν γνώση με δική τους ευθύνη. 

20. Σε περίπτωση που δύο ή περισσότεροι υποψήφιοι 
επιτύχουν τον ίδιο βαθμό γενικής σειράς επιτυχίας, η 
μεταξύ τους σειρά επιτυχίας καθορίζεται με βάση το 
βαθμό που πέτυχαν στο μάθημα των Στοιχείων Στρατι¬ 
ωτικού Ποινικού Δικαίου και σε περίπτωση ισοβαθμίας 
και στο μάθημα αυτό η σειρά επιτυχίας καθορίζεται με 
βάση το βαθμό που πέτυχαν κατά σειρά στα μαθήματα 
των Στοιχείων του Κώδικα Ποινικής Δικονομίας, Στοι¬ 
χείων Ποινικού Δικαίου και Λεκτικών Δεξιοτήτων και 
Κατανόησης Κειμένου. 

21. Ο Πρόεδρος της Συντονιστικής Επιτροπής διε¬ 
νέργειας του διαγωνισμού μετά το πέρας αυτού, υπο¬ 
βάλλει με σχετική έκθεσή του στον Υπουργό Εθνικής 
Άμυνας, δια της Διευθύνσεως Στρατιωτικών Δικαστικών 
Γ ραμματέων του Γ ενικού Επιτελείου Εθνικής Άμυνας, 
τους Πίνακες Επιτυχόντων και Αποτυχόντων, προς κύ¬ 
ρωση. Οι σχετικοί Πίνακες κυρώνονται μέσα σ’ ένα (1) 
μήνα από την υποβολή τους στον Υπουργό Εθνικής 
Άμυνας. 

ΚΕΦΑΛΑΙΟ Γ 
Άρθρο 11 

Κατάταξη Επιτυχόντων - Εκπαίδευση - Ονομασία 

1. Με π.δ., που εκδίδεται με πρόταση του Υπουργού 
Εθνικής Άμυνας μέσα σ' ένα μήνα από την κύρωση του 
Πίνακα Επιτυχόντων και δημοσιεύεται περιληπτικά στην 
Εφημερίδα της Κυβερνήσεως, ονομάζονται Μόνιμοι 
Ανθυπολοχαγοί Στρατιωτικοί Δικαστικοί Γραμματείας 
(ΣΔΓ) από τον Πίνακα Επιτυχόντων του διαγωνισμού 
ισάριθμοι προς τις οριζόμενες στην εγκύκλιο διαταγή 
θέσεις, κατά φθίνουσα σειρά επιτυχίας. Αντίγραφο του 
π.δ. κοινοποιείται στους ενδιαφερομένους από τη Διεύ¬ 
θυνση των Στρατιωτικών Δικαστικών Γ ραμματέων του 
Γ ενικού Επιτελείου Εθνικής Άμυνας. 

2. Οι παραπάνω καλούνται με διαταγή του Αρχηγού 
του Γενικού Επιτελείου Εθνικής Άμυνας για κατάταξη, 
ορκωμοσία, βασική στρατιωτική εκπαίδευση και εκπαί¬ 
δευση της ειδικότητας σε Σχολείο, διάρκειας τριών (3) 
μηνών. Με την ίδια διαταγή καθορίζονται ο τόπος, και η 
ημερομηνία κατατάξεως, το πρόγραμμα εκπαιδεύσεως, 
ο τρόπος λειτουργίας του Σχολείου, καθώς και κάθε 
άλλη λεπτομέρεια που αφορά σ' αυτό. Η διαταγή αυτή 
κοινοποιείται από το Γ ενικό Επιτελείο Εθνικής Άμυνας, 
όπως στην παράγραφο 3 του άρθρου 6 του παρόντος 
καθορίζεται και ενημερώνονται οι επιτυχόντες προς 
κατάταξη με δική τους ευθύνη. 

3. Δεν επιτρέπεται η πρόσκληση για κατάταξη επι- 
τυχόντων πέρα από τον αριθμό που καθορίστηκε με 
την εγκύκλιο διενέργειας του διαγωνισμού, καθώς και 
η τροποποίηση του αριθμού αυτού μετά τη λήξη της 
προθεσμίας υποβολής των δικαιολογητικών για συμμε¬ 
τοχή στο διαγωνισμό. 

4. Η σειρά επιτυχίας τους στο διαγωνισμό αποτελεί τη 
σειρά αρχαιότητάς τους στο Σώμα των Στρατιωτικών 
Δικαστικών Γραμματέων. 

5. Σε περίπτωση που οι επιτυχόντες που κλήθηκαν, 
δεν παρουσιασθούν για κατάταξη εντός διημέρου από 
την καθορισθείσα ημερομηνία, ανακαλείται το π.δ. ονο¬ 
μασίας, μόνον ως προς αυτούς και εκδίδεται π.δ. με 
το οποίο ονομάζονται Μόνιμοι Ανθυπολοχαγοί Στρα¬ 
τιωτικοί Δικαστικοί Γραμματείας (ΣΔΓ), ισάριθμοι επι- 
λαχόντες προς τις θέσεις που έμειναν κενές, από τον 
Πίνακα Επιτυχόντων του διαγωνισμού, ο οποίος ισχύει 
για ένα (1) μήνα από την καθορισθείσα ημερομηνία της 
αρχικής κατάταξης. Αντίγραφο του π.δ. κοινοποιείται 
στους ενδιαφερομένους από τη Διεύθυνση των Στρατι¬ 
ωτικών Δικαστικών Γ ραμματέων του Γ ενικού Επιτελείου 
Εθνικής Άμυνας. Με διαταγή του Αρχηγού του Γ ενικού 
Επιτελείου Εθνικής Άμυνας οι ανωτέρω καλούνται για 
κατάταξη, κατά τα καθοριζόμενα στην παράγραφο 2 
του παρόντος άρθρου. 


Άρθρο 12 

Καταργούμενες Διατάξεις 

Από την έναρξη ισχύος του παρόντος καταργούνταί: 
α. Το Β.Δ. 794/1970 (ΦΕΚ Α' 266) «Περί τρόπου διε- 
νεργείας διαγωνισμού προς πλήρωσιν κενών θέσεων 
Ανθυπασπιστών Δικαστικών Γραμματέων Δικαστικού 
Σώματος Ενόπλων Δυνάμεων», 
β. Κάθε γενική και ειδική διάταξη που αντίκειται στις 
διατάξεις του παρόντος ή ρυθμίζει τα ίδια θέματα με 
διαφορετικό τρόπο. 

Άρθρο 13 
Έναρξη Ισχύος 

Η ισχύς του παρόντος αρχίζει από τη δημοσίευσή του 
στην Εφημερίδα της Κυβερνήσεως. 

Στον Υπουργό Εθνικής Αμυνας αναθέτουμε τη δημο¬ 
σίευση και εκτέλεση του παρόντος. 

Αθήνα, 20 Ιουνίου 2013 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

Ο ΥΠΟΥΡΓΟΣ 
ΕΘΝΙΚΗΣ ΑΜΥΝΑΣ 

ΠΑΝΟΣ ΠΑΝΑΓΙΩΤΟΠΟΥΛΟΣ 

ΕΘΝΙΚΟ ΤΥΠΟΓΡΑΦΕΙΟ 

ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΙΜΗ ΠΩΛΗΣΗΣ ΦΥΛΛΩΝ ΤΗΣ ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ 


Σε έντυπη μορφή: 

• Για τα Φ.Ε.Κ. από 1 έως 16 σελίδες σε 1 € προσαυξανόμενη κατά 0,20 € για κάθε επιπλέον οκτασέλιδο ή μέρος αυτού. 

• Για τα φωτοαντίγραφα Φ.Ε.Κ. σε 0,15 € ανά σελίδα. 

Σε υοοιρή ΡνΡ/ΟΡ: 


Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α.Α.Π. 

110 € 

30 € 

- 

Ε.Β.Ι. 

100 € 

- 

- 

Α.Ε.Δ. 

5 € 

- 

- 

Δ.Δ.Σ. 

200 € 

- 

20 € 

Α.Ε.-Ε.Π.Ε. 

- 

- 

100 € 


Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α' 

150 € 

40 € 

15 € 

Β' 

300 € 

80 € 

30 € 

Γ' 

50 € 

- 

- 

Υ.Ο.Δ.Δ. 

50 € 

- 

- 

Δ' 

110 € 

30 € 

- 


• Η τιμή πώλησης μεμονωμένων Φ.Ε.Κ. σε μορφή σά-τοπι από εκείνα που διατίθενται σε ψηφιακή μορφή και μέχρι 100 σελίδες, σε 5 € 
προσαυξανόμενη κατά 1 € ανά 50 σελίδες. 


ΕΤΗΣΙΕΣ ΣΥΝΔΡΟΜΕΣ Φ.Ε.Κ. 


Τεύχος 

Έντυπη μορφή 

Α' 

225 € 

Β' 

320 € 

Γ' 

65 € 

Υ.Ο.Δ.Δ. 

65 € 


Τεύχος 

Έντυπη μορφή 

Δ' 

160 € 

Α.Α.Π. 

160 € 

Ε.Β.Ι. 

65 € 

Α.Ε.Δ. 

10 € 


Τεύχος 

Έντυπη μορφή 

Α.Ε.-Ε.Π.Ε. 

2.250 € 

Δ.Δ.Σ. 

225 € 

Α.Σ.Ε.Π. 

70 € 

Ο.Π.Κ. 

- 


• Το τεύχος Α.Σ.Ε.Π. (έντυπη μορφή) θα αποστέλλεται σε συνδρομητές ταχυδρομικά, με την επιβάρυνση των 70 €, ποσό το οποίο αφορά 
τα ταχυδρομικά έξοδα. 


• Η καταβολή γίνεται σε όλες τις Δημόσιες Οικονομικές Υπηρεσίες (Δ.Ο.Υ.).Το πρωτότυπο διπλότυπο (έγγραφο αριθμ. πρωτ. 9067/28.2.2005 
2η Υπηρεσία Επιτρόπου Ελεγκτικού Συνεδρίου) με φροντίδα των ενδιαφερομένων, πρέπει να αποστέλλεται ή να κατατίθεται 
στο Εθνικό Τυπογραφείο (Καποδιστρίου 34, Τ,Κ. 104 32 Αθήνα). 

• Σημειώνεται ότι φωτοαντίγραφα διπλοτύπων, ταχυδρομικές Επιταγές για την εξόφληση της συνδρομής, δεν γίνονται δεκτά 
και θα επιστρέφονται. 

• Οι οργανισμοί τοπικής αυτοδιοίκησης, τα νομικά πρόσωπα δημοσίου δικαίου, τα μέλη της'Ενωσης Ιδιοκτητών Ημερησίου Τύπου 
Αθηνών και Επαρχίας, οι τηλεοπτικοί και ραδιοφωνικοί σταθμοί, η Ε.Σ.Η.Ε.Α, τα τριτοβάθμια συνδικαλιστικά όργανα και οι τρι¬ 
τοβάθμιες επαγγελματικές ενώσεις δικαιούνται έκπτωσης πενήντα τοις εκατό (50%) επί της ετήσιας συνδρομής. 

• Το ποσό υπέρ ΤΑ.Π.Ε.Τ. (5% επί του ποσού συνδρομής), καταβάλλεται ολόκληρο (Κ.Α.Ε. 3512) και υπολογίζεται πριν την έκ¬ 
πτωση. 

• Στην Ταχυδρομική συνδρομή του τεύχους Α.Σ.Ε.Π. δεν γίνεται έκπτωση. 


Πληροφορίες για δημοσιεύματα που καταχωρίζονται στα Φ.Ε.Κ. στο τηλ.: 210 5279000. 
Φωτοαντίγραφα παλαιών Φ.Ε.Κ.: τηλ.: 210 8220885. 

Τα φύλλα όλων των τευχών της Εφημερίδας της Κυβερνήσεως διατίθενται δωρεάν σε ηλεκτρονική μορφή 
από την ιστοσελίδα του Εθνικού Τυπογραφείου (νννννν.οΐ.ξΐι·) 


Ηλεκτρονική Διεύθυνση: Ιιίίρ://νννννν.βί. 9 τ - θ-πΐ3ΪΙ: ννβόπΐ35ίβι·.βΙ@βί.9ΐ· 


ΟΙ ΥΠΗΡΕΣΙΕΣ ΕΞΥΠΗΡΕΤΗΣΗΣ ΠΟΛΙΤΩΝ ΛΕΙΤΟΥΡΓΟΥΝ ΚΑΘΗΜΕΡΙΝΑ ΑΠΟ 08=00 ΜΕΧΡΙ 13=30 



ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 


ΚΑΓ0ΔΙΪΤΡΙ0Υ 34 * ΑΘΗΝΑ 104 32 * ΤΗΛ. 210 52 79 000 * ΤΑΧ 210 52 21 004 













































































